Мы махуэхэм
Гъатхэпэм и 14,
щэбэт
Адыгэбзэм и махуэщ. 1853 гъэм къыдэкIащ Бырсей Умар и «Адыгэ псалъалъэр».
Псыежэххэр хъумэным и дунейпсо махуэщ
2004 гъэм Урысей Федерацэм президент хэхыныгъэхэр щекIуэкIащ. Абы ипкъ иткIэ етIуанэ пIалъэкIэ а къулыкъум теувэжащ Путин Владимир.
1913 гъэм къалъхуащ абхъаз тхакIуэ, Куржымрэ Абхъазымрэ гъуазджэхэмкIэ щIыхь зиIэ и лэжьакIуэ Гулиа Георгий.
1937 гъэм къалъхуащ тхакIуэ, литературэдж, критик, Къэбэрдей-Балъкъэрым щэнхабзэмкIэ щIыхь зиIэ я лэжьакIуэ Къэрмокъуэ Хьэмид.
1976 гъэм къалъхуащ къэрал къулыкъущIэ, Къэрэшей-Шэрджэсым и Iэтащхьэ Темрезов Рашид.
Дунейм и щытыкIэнур
«pogoda.yandex.ru» сайтым зэритымкIэ, республикэм уэшх къыщешхынущ. Махуэм хуабэр градус 16 — 18, жэщым градуси 7 — 8 щыхъунущ.
Гъатхэпэм и 15,
тхьэмахуэ
ЩэхуакIуэхэм я хуитыныгъэхэр хъумэным и дунейпсо махуэщ
Къызэралъхурэ илъэси 140-рэ ирокъу адыгэ цIыхубэ лIыхъужь Къылыш СулътIанджэрий.
1913 гъэм къалъхуащ адыгей драматург, актрисэ, критик Натхъуэ Долэтхъан.
1934 гъэм къалъхуащ Иорданием и профсоюз лэжьакIуэу щыта, Амман дэт Адыгэ ФIыщIэ Хасэм и тхьэмадэ, Хьэшимит къэралыгъуэм и сенатору лэжьа Къардэн Самир.
Дунейм и щытыкIэнур
«pogoda.yandex.ru» сайтым зэритымкIэ, республикэм уэшх мащIэ къыщешхынущ. Махуэм хуабэр градуси 7 — 8, жэщым градуси 2 щыхъунущ.
Гъатхэпэм и 16,
блыщхьэ
Урысейм Къэрал кIуэцI IуэхухэмкIэ и министерствэм экономикэ шынагъуэншагъэмкIэ и IэнатIэр къыщызэрагъэпэща махуэщ
1942 гъэм къалъхуащ Урысей Федерацэм, Адыгейм, Къэбэрдей-Балъкъэрым, Къэрэшей-Шэрджэсым, Дагъыстэным я цIыхубэ дохутыр, медицинэ щIэныгъэхэм я доктор, профессор, ЩIДАА-м и академик Лий Адэлджэрий.
Дунейм и щытыкIэнур
«pogoda.yandex.ru» сайтым зэритымкIэ, республикэм уэс къыщесынущ. Махуэм хуабэр градус 1 — 2, жэщым щыIэр градуси 3 — 4 щыхъунущ.
Зыгъэхьэзырар Хьэтау Ислъамщ.
